Οι **Στέρεο Νόβα** ήταν ελληνικό συγκρότημα ηλεκτρονικής μουσικής που ιδρύθηκε τη δεκαετία του 1990. Η μουσική τους συνδυάζει στοιχεία της trip-hop, techno και ambient, με ελληνικό στίχο. Σύμφωνα με το MTV Europe, το 1994 θεωρήθηκε ως μια πρωτοποριακή μπάντα που επηρέασε την ελληνική ηλεκτρονική αλλά και ποπ μουσική σκηνή. Διαλύθηκαν τα τέλη του 1997, αλλά ο Κωνσταντίνος Βήτα και ο Μιχάλης Δέλτα κάνουν επανενώσεις κατά καιρούς.

Ιστορία
-------

### Σχηματισμός και πρώτες κυκλοφορίες

Η ιστορία των Στέρεο Νόβα ξεκίνησε το 1986, όταν βρέθηκαν μαζί οι Κωνσταντίνος Βήτα, Μιχάλης Δέλτα και Αντώνης Πι, έχοντας αρκετές μουσικές ανησυχίες και κάνοντας μουσικούς πειραματισμούς. Επηρεασμένοι από τον ήχο της acid, έγραψαν κάποια κομμάτια και σχημάτισαν ένα instrumental (ορχηστρικό-χωρίς στίχους) γκρουπ με το όνομα Bobby Blast.

Κατά τη διάρκεια του 1990, ο Κωνσταντίνος Βήτα έγραψε κάποιους στίχους κι η μπάντα αποφάσισε να τους ενσωματώσει στα κομμάτια της. Το όνομά της άλλαξε σε Στέρεο Νόβα. Μέχρι το 1991 ολοκληρώθηκαν τα κομμάτια του πρώτου τους ομώνυμου δίσκου, ο οποίος τελικά κυκλοφόρησε το 1992 από την Wipe Out Records.

Ακολούθησαν κυκλοφορίες αρκετών άλμπουμ και singles μέχρι και την κυκλοφορία του *Τέλσον* το 1996, οπότε και ο Αντώνης Πι αποχώρησε από το γκρουπ. Οι Στέρεο Νόβα παρέμειναν για περίπου ένα χρόνο ακόμα στο χώρο της μουσικής, και διαλύθηκαν στα τέλη του 1997.

### Μετά τη διάλυση και επανασυνδέσεις

Παρά την αποχώρηση του Αντώνη Πι, ο Κωνσταντίνος Βήτα και ο Μιχάλης Δέλτα συνεχίζουν ξεχωριστά τον δρόμο τους στη μουσική και επανενώνονται κατά καιρούς.

Τον Νοέμβριο του 2008, μετά από μήνες υποθέσεων, αποκαλύφθηκε στην ιστοσελίδα LiFO ότι θα επανενωθούν στις 5 Δεκεμβρίου στο live για τα 3 χρόνια της LiFO.

Το Νοέμβριο του 2013, με την επέτειο της συμπλήρωσης 20 χρόνων από την πρώτη κυκλοφορία των Στέρεο Νόβα, επανεκδόθηκαν οι δίσκοι *Ντισκολάτα*, *Ασύρματος Κόσμος*, *Τέλσον*, *Βιταμίνα Τεκ*, *Ωφέλιμο Φορτίο*, *Σ.Κ.Α.Ζ.H.*, *Best Off*, *Κύκλοτρον* και *The Drone Compilation*. Κυκλοφόρησαν επίσης δύο συλλογές με όλα τους τα singles και μια έκδοση με τον τίτλο *Plus*, με όλες τις συνεργασίες του συγκροτήματος με άλλους καλλιτέχνες.

Το καλοκαίρι του 2018, οι Κωνσταντίνος Βήτα και Μιχάλης Δέλτα εμφανίστηκαν στο Summer Nostos Festival στο Ίδρυμα Σταύρος Νιάρχος.

Στις 4 Φεβρουαρίου του 2023, οι Στέρεο Νόβα επανασυνδέθηκαν μια εμφάνιση στην τελετή έναρξης του γεγονότος Eleusis 2023.

Τον Μάιο του 2023 και για την επέτειο των 30 χρόνων από την πρώτη τους δισκογραφική κυκλοφορία, οι Στέρεο Νόβα επανακυκλοφόρησαν τον πρώτο τους δίσκο σε συλλεκτική έκδοση, με προσθήκη νέων κομματιών και βελτιωμένη (remastered) ποιότητα ήχου.

Στις 15 Ιουλίου του 2023, το ντουέτο των Βήτα και Δέλτα επανενώθηκε για μια εμφάνιση στο φεστιβάλ Release Athens στην Πλατεία Νερού. Αυτή η εμφάνιση περιλαμβάνει πολλά οπτικοακουστικά στοιχεία και εκεί θα εκτελεστεί για πρώτη φορά το νέο single τους, που θα κυκλοφορήσει αρχές Ιουνίου.

Ύφος
----

Τα πρώτα άλμπουμ των Στέρεο Νόβα περιείχαν κυρίως αργά κομμάτια που μπορούν να χαρακτηριστούν ως techno ambient. Στη διάρκεια της πορείας τους ο ήχος τους "σκλήρυνε", κινούμενοι στον ευρύτερο χώρο της techno. Χαρακτηριστικός είναι κι ο στίχος της μπάντας. Ο Κωνσταντίνος Βήτα ραπάρει πεζά ποιήματα που έχει γράψει ο ίδιος, δημιουργώντας συνολικά στην ελληνική μουσική σκηνή ένα νέο πρωτοποριακό είδος που επηρέασε και την ποπ μουσική. Οι Στέρεο Νόβα, παρά την επιτυχία τους, απέφυγαν την χωρίς όριο εμπορευματοποίηση της δουλειάς τους.

Δισκογραφία
-----------

### Άλμπουμ

* 1992 *Στέρεο Νόβα* (Wipe Out)
* 1993 *Ντισκολάτα* (FM Records)
* 1994 *Ασύρματος Κόσμος* (FM Records)
* 1996 *Τέλσον* (FM Records)
* 1997 *Βιταμίνα Τεκ* (FM Records)
* 2018 *Ουρανός* (Inner Ear Records)
* 2022 *Στέρεο Νόβα* (*30th Anniversary Edition*) [1922-2022] (Sky Vector Music)

### Συλλογή-Best of

* 1995 *The Drone Compilation* (FM Records)

### Άλμπουμ μετά τη διάλυσή τους

* 1998 *Ωφέλιμο Φορτίο* (FM Records)
* 1999 *Σ.Κ.Α.Ζ.H* (Σκόρπια Κομμάτια Από Ζωντανές Ηχογραφήσεις) (FM Records)
* 2000 *Μπεστ Οφ* (FM Records)
* 2003 *Στέρεο Νόβα* (Επανέκδοση) (*Tomorrow*)
* 2008 *Βικτώρια* (*best of*) (SonyBMG)
* 2023 *Στέρεο Νόβα* (Sky Vector , επετειακή επανακυκλοφορία)

### Singles και EPs

* 1993 *Το Παζλ στον Αέρα* (FM Records)
* 1994 *Τέκνο* (*Μόμπιλ*) (FM Records)
* 1994 *New Life 705* (FM Records)
* 1995 *Λιγότερο από Αυτό* (FM Records)
* 1996 *Μάθημα* (FM Records)
* 1997 *Ταξίδι στη Γη* (FM Records)
* 1998 *Νόχι* (FM Records)
* 2023 *Ίριδα* (Sky Vector Music)

### Συμμετοχές

* 1995 *Act Up-Εν Τούτω Νίκα* (FM Records)

Παραπομπές
----------

1. ↑  «Στέρεο Νόβα». *MiC - GREEK MUSIC MAGAZINE*.. Ανακτήθηκε στις 2018-03-26.
2. ↑   Κωνσταντίνος Βήτα: «Μέσα σε μια εποχή που έμπαζε από παντού, γεννήθηκαν οι Στέρεο Νόβα»
3. ↑  Αλεξίου, Γιάννης. «Μια και μοναδική βραδιά με Στέρεο Νόβα και στο βάθος νέος δίσκος!».. Ανακτήθηκε στις 2018-03-26.
4. ↑  «Η FM records παρουσιάζει: 20 χρόνια Στέρεο Νόβα !!! • Hit Channel». *Hit Channel*. 2013-11-14. Αρχειοθετήθηκε από το πρωτότυπο στις 2013-11-17.. Ανακτήθηκε στις 2018-03-26.
5. ↑  «Stereo Nova σε μια ιστορική επανένωση αυτό το καλοκαίρι στο ΚΠΙΣΝ». *Athens Voice*.. Ανακτήθηκε στις 2018-03-26.
6. ↑  «Οι Στέρεο Νόβα στην Tελετή Έναρξης». *2023 ΕΛΕVΣΙΣ*. 22 Ιουνίου 2023. Ανακτήθηκε στις 22 Ιουνίου 2023.
7. ↑   Κωνσταντίνος Βήτα, ανακοίνωση μέσω Facebook
8. ↑   Επανακυκλοφορεί το ντεμπούτο άλμπουμ των Στέρεο Νόβα μετά από 30 χρόνια
9. ↑   Στέρεο Νόβα: Η επανέκδοση του εμβληματικού πρώτου album από την Inner Ear
10. ↑   Release Athens 2023: Οι Στέρεο Νόβα θα μας ταξιδέψουν όπου αυτοί πιστεύουν
11. ↑   Στέρεο Νόβα: Η συναυλιακή επιστροφή των μάγων του ηλεκτρονικού ήχου στο Release Athens
12. ↑   Στέρεο Νόβα: Ολική επαναφορά με συναυλία στο Release Athens και νέο κομμάτι

Εξωτερικοί σύνδεσμοι
--------------------

* Επίσημος ιστότοπος του Αντώνη Πι
* Δισκογραφία στο Discogs
* Συνέντευξη Μιχάλη Δέλτα, 29 Ιανουαρίου 2013 (αρχειοθετημένο)